b'\n_START_ARTICLE_\nPuoliso\n_START_SECTION_\nPuoliso-k\xc3\xa4site Suomen avioliittolaissa ja rekister\xc3\xb6idyiss\xc3\xa4 parisuhteissa\n_START_PARAGRAPH_\nSuomen avioliittolaki k\xc3\xa4ytt\xc3\xa4\xc3\xa4 avioliiton solmineista osapuolista nimityst\xc3\xa4 puoliso. Lain mukaan puolisot ovat muun muassa kesken\xc3\xa4\xc3\xa4n yhdenvertaiset ja heid\xc3\xa4n tulee osoittaa keskin\xc3\xa4ist\xc3\xa4 luottamusta sek\xc3\xa4 toimia yhteisesti perheen hyv\xc3\xa4ksi. Puolisoilla on my\xc3\xb6s oikeus p\xc3\xa4\xc3\xa4tt\xc3\xa4\xc3\xa4 itse osallistumisestaan ansioty\xc3\xb6h\xc3\xb6n sek\xc3\xa4 toimintaan perheens\xc3\xa4 ulkopuolella. Avioliittolaki k\xc3\xa4ytt\xc3\xa4\xc3\xa4 kihlautuneen pariskunnan osapuolesta nimityst\xc3\xa4 "kihlakumppani". Laki rekister\xc3\xb6idyst\xc3\xa4 parisuhteesta k\xc3\xa4ytt\xc3\xa4\xc3\xa4 puolestaan rekister\xc3\xb6idyn parisuhteen solmineista samaa sukupuolta olevista henkil\xc3\xb6ist\xc3\xa4 nimityst\xc3\xa4 "osapuoli".\n_START_SECTION_\nPuoliso-k\xc3\xa4site verotuksessa\n_START_PARAGRAPH_\nSuomen verohallinnon mukaan puolisoilla "tarkoitetaan verotuksessa henkil\xc3\xb6it\xc3\xa4, jotka ennen verovuoden p\xc3\xa4\xc3\xa4ttymist\xc3\xa4 ovat solmineet avioliiton". Rekister\xc3\xb6idyss\xc3\xa4 parisuhteessa el\xc3\xa4v\xc3\xa4t samaa sukupuolta olevat henkil\xc3\xb6t rinnastetaan puolisoihin Suomen verotuksessa ja s\xc3\xa4\xc3\xa4nn\xc3\xb6ksi\xc3\xa4 sovelletaan my\xc3\xb6s avioliitonomaisissa olosuhteissa yhteisess\xc3\xa4 taloudessa el\xc3\xa4viin henkil\xc3\xb6ihin, mik\xc3\xa4li he ovat "aikaisemmin olleet kesken\xc3\xa4\xc3\xa4n avioliitossa tai rekister\xc3\xb6idyss\xc3\xa4 parisuhteessa tai jos heill\xc3\xa4 on tai on ollut yhteinen lapsi." Mik\xc3\xa4li aviopuolisot ovat asuneet erill\xc3\xa4\xc3\xa4n verovuoden ajan tai muuttaneet sen aikana pysyv\xc3\xa4sti erilleen ja se johtuu yhteisel\xc3\xa4m\xc3\xa4n lopettamisesta, ei verotuksessa sovelleta en\xc3\xa4\xc3\xa4 puolisoita koskevia s\xc3\xa4\xc3\xa4nn\xc3\xb6ksi\xc3\xa4. Puolisoita koskevia s\xc3\xa4\xc3\xa4nn\xc3\xb6ksi\xc3\xa4 voidaan kuitenkin soveltaa, mik\xc3\xa4li perheell\xc3\xa4 on useampi asunto tai puolisot vain ty\xc3\xb6skentelev\xc3\xa4t eri paikkakunnilla. Mik\xc3\xa4li toinen puolisoista ei ole yleisesti verovelvollinen, ei verotuksessa sovelleta my\xc3\xb6sk\xc3\xa4\xc3\xa4n puolisoita koskevia s\xc3\xa4\xc3\xa4nn\xc3\xb6ksi\xc3\xa4.\n_START_SECTION_\nPuoliso-k\xc3\xa4site maahanmuutossa\n_START_PARAGRAPH_\nMaahanmuuttoviraston mukaan Suomen kansalaisen tai Suomessa oleskeluluvan jo omaavan henkil\xc3\xb6n puolisoksi oleskelulupaa ulkomailta Suomeen haettaessa luetaan henkil\xc3\xb6, joka on Suomen kansalaisen tai oleskeluluvan haltijan aviopuoliso, samaa sukupuolta oleva rekister\xc3\xb6ity kumppani tai avopuoliso, joka on el\xc3\xa4nyt henkil\xc3\xb6n kanssa avioliitonomaisessa suhteessa yhdess\xc3\xa4 v\xc3\xa4hint\xc3\xa4\xc3\xa4n kaksi vuotta tai heill\xc3\xa4 on yhteisess\xc3\xa4 huollossa oleva lapsi.'